

राज्य समाचार
एक जनवरी सूं बिना हेल्मेट वाहन चलावा वाळा री खैर नी
प्रागपुरा थाने में एसपी ने सीएलजी री बैठक ली
पावटा। प्रागपुरा थाना परिसर में 17 दिसंबर नै जयपुर ग्रामीण पुलिस अधीक्षक डॉ.रामेश्वर सिंह रै मुख्य आतिथ्य अतिरिक्त पुलिस अधीक्षक कोटपूतली कमल शेखावत, कोटपूतली डीएसपी महमूद खान रै विशिष्ट आतिथ्य में सीएलजी सदस्यों री बैठक व्ही। बैठक रै दौरान जयपुर ग्रामीण एसपी कैयो कि 1 जनवरी सूं जिले में बिना हेल्मेट, शराब पीयर मोबाइल पै बात करता थरो वाहन चलावा वाळा री खैर नी व्हेला। इण दौरान कोई भी ये सब गलती करता वाहन चलाता पाया गयो तो चालान जब्त करता उणरै खिलाफ रोर्रवाई करी जावैला। प्रागपुरा थाना प्रभारी सुरेश यादव सदस्यों नै कैयो कि आमजन रै सहयोग रै बिना कुछ भी कर पावणो संभव नी है।
अबै रेनवाल में पांच रुपया में मिलेला बीस लीटर शुद्ध पाणी
किशनगढ़-रेनवाल। शहर में अबै पांच रुपया में आरओ मशीन रो फिल्टर पाणी मिल सकेला। 17 दिसंबर नै विधायक पालिकाध्यक्ष फुलेरा विधानसभा में पेली आरओ मशीन रो उद्घाटन किधो। स्वच्छ भारत मिशन रै तहत केंद्र सरकार द्वारा इण तरह री आरओ मशीन लगाई गई है, रेनवाल में दो मशीनां रो शुभारंभ विधायक निर्मल कुमावत पालिकाध्यक्ष सुमन कुमावत किधो।
विधायक कैयो कै रेनवाल में मीठा पाणी री समस्या नै देखता दो आरओ युक्त मशीन लगाई गई है। जठै रियायती दर पांच रूपए में बीस लीटर पाणी उपलब्ध व्हैगा। इणरै साथै ही जनवरी माह में बीसलपुर रो पाणी भी रेनवाल नै मिलवा लागेला।
विधायक नगरपालिका नै निर्देश दिधा कै वे यात्रियां रै लिए भी निशुल्क मीठा पाणी री व्यवस्था करे। पालिका उपाध्यक्ष मुकेश गोयल, अधिशाषी अधिकारी हरि नारायण यादव, जेईएन भंवरपाल मीणा, जलदाय विभाग रै जेईएन देवकुमार वर्मा, आद मौजूद हा।
शहर में वर्तमान में 2500 सूं 5000 टीडीएस मात्रा रो खारो फ्लोराइड युक्त पाणी जलदाय विभाग द्वारा सप्लाई होवै है, पण यो मात्र 150 टीडीएस रो शुद्ध पाणी व्हैगा। अमृत जल प्यूरवाटर प्रा.लि. रै एमडी भरत जैन बतायौ कै शहर में वर्ततान में दो आरओ मशीनां लगाई गई है। पेली बस स्टैंड दूजी बिजली निगम कार्यालय रै पास। अठै 16 घंटा पाणी उपलब्ध रेवेगा। रात रै समै मशीन बंद रेवेला।
अमृत जल रै लिए नगद भुगतान री बजाय कैशलेस तरीको अपनाणो पड़ेला। एटीएम कार्ड री तर्ज पै कंपनी उपभोक्ता नै बायोमैट्रिक कार्ड बणावेला। इणरै लिए प्रत्येक सूं 250 रुपया लिया जावैला। इणमें 100 रुपया कार्ड 150 रिचार्ज व्हैगा। कार्ड नै बायोमैट्रिक मशीन रै सामै रखवा पै एक बार में 20 लीटर पाणी उपलब्ध व्हैगा।
फोटो रै माध्यम सूं दिखाई राजस्थान री लोक संस्कृति
छोरियां नै एक फोटोग्राफी प्लेटफॉर्म देवा रै उद्देश्य सूं जवाहर कला केंद्र री पारिजात आर्ट गैलरी-2 में चाल रिया 'लेंस एंड लेडी-2016' फोटो एग्जीबिशन में लगभग 26 फोटूवां नै डिसप्ले किधा। 18 दिसंबर तक चालवा वाळी इण एग्जीबिशन में स्कूल कॉलेजों री 10 छोरियां राजस्थानी लोक संस्कृति हेरिटेज पै लीधी फोटोवां डिस्प्ले करी। फोटोग्राफर कीर्ति चुघ जलमहल री पाल पै खड़ा हो'र महल नै निहारता लोगां री फोटोवां डिसप्ले करी। शुभांगी शुक्ला एकांत में बैठा मौर री फोटूं रै माध्यम सूं यो बतावा री कोशिश करी है कै आपां अकेला में भी बौत सुंदर दिख सकां हां। फोटोग्राफर वर्षा गुप्ता एक फोटू रै माध्यम सूं नारी री विशेषता रो वर्णन किधो। नारी नै हमेशा पर्दा में रखी जावै है पण फैर भी वा अतरी सहणशील है कै सब कुछ जाणता थका भी खुद नै खुश राखै है। समाज रै इतरा बंधणां रै बावजूद आपणी स्वतंत्रता नै नी खोवै।
संगीत अर कविता सूं हुयो सुर अर छंद रो संगम
जोधपुर। सृजनात्मक संतुष्टि संस्थान जोधपुर री ओर सूं 17 दिसंबर नै 'एक कवि, एक संगीतकार' कार्यक्रम रो आयोजन कियो गयो। कार्यक्रम में जबलपुर सूं आया कवयित्री महादेवी वर्मा रै भतीजे कवि संजीव वर्मा सलिल बैंगलुरु री शास्त्रीय संगीत कलाकार सौदामिनी वेंकटेश प्रस्तुति दीधी। कार्यक्रम रै मुख्य अतिथि समाजसूंवी त्रिभुवनराज भंडारी अर समारोह अध्यक्ष साहित्यकार विमल मेहरा रै साथै संस्था संचालक अनिल अनवर ने दीप प्रज्वलित कियो। इणरै बाद कलाकारां रो माल्यार्पण कर स्वागत करणै रै साथै ही एक कवि कार्यक्रम रो आगाज हुओ। इणमें कवि सलिल आपणी पेली रचना रै रूप में 'सूरज बबुआ चल स्कूल...' सुणाई। उणरी दूसरी कविता 'हिंदी री जय-जयकार करो...' में राष्ट्रभाषा रै प्रति सम्मान रो आह्वान कियो। आपणी कवितावां रै माध्यम सूं वणा वर्तमान संदर्भ रै विषयों, समसामयिक समस्याओं अर आज री जरूरतां नै सुंदर शब्दां, सोरठां अर छंदां रै माध्यम सूं प्रस्तुत किधा। कार्यक्रम रै दूसरे दौर में जोधपुर निवासी बैंगलुरु में रैह री शास्त्रीय संगीत रै ग्वालियर अर किराने घराने री गायिका वैंकटेश आपणी प्रस्तुति राग मारू बिहाग में 'समझत नाहीं...' अर 'आया मोरा रे...' री बंदिश सूं शुरू करी। इण राग में उण विलंबित अर द्रुत खयाल में बंदिशां देवा रै बाद ठुमरी 'मोरे सैंय्या...' सहित मराठी अभंग तीर्थ विट्ठल अर होरी गीत री प्रस्तुति दी। कार्यक्रम रै शुरू में डॉ. सुनिल माथुर अतिथियां रो स्वागत किधो, संचालन मधुर परिहार किधो। कार्यक्रम रै दौरान संजीव वर्मा री पुस्तक 'काल है संक्रांति का' लोरोर्पण भी कियो गयो। इण पुस्तक पै साहित्यकार हरिप्रकाश राठी पत्रवाचन कियो। अंत में अनिल अनवर धन्यवाद ज्ञापित कियो।
खुद नैत्रहीन पण कर रिया है आपणां छात्रां रो जीवन रोशन
मदन कलाल | बीकानेर। कुदरत इणानै जन्म सूं ही रोशनी नी बख्शी। पण ये आपणे छात्रां री जिंदगी खूब रोशन कर रिया हैं। जाणावा वाळा अणानै हिंदी रो मास्टर माइंड केवै हैं। देख नी सकते, पण मजाल है हिंदी में बिंदी तक री चूक कर जावै। सेकंडरी बोर्ड परीक्षा में इणारी पूरी क्लास ही हिंदी में सुलेख अंक पा गी। व्याकरण री इण तरह जानकारी है कै मुखजुबानी ही पढ़ा देवै हैं। पढ़ाता वगत किताब री भी जरूरत नी पड़ै।
ये हैं जैसाराम मूंड। ये हिंदी, राजनीति शास्त्र में डबल एमए हैं। देवीकुंड सागर सेकंडरी सरकारी स्कूल में हिंदी रै मास्टर हैं। आठ साल पेला थर्ड ग्रेड टीचर बण्या। एमए करवा रै बाद सेकंडरी क्लास लेवा लागा। कड़ी मेहनत सूं अबै राजस्थान पब्लिक सर्विस कमीशन री लेक्चरर परीक्षा पास कर ली। अबै सीनियर सेकंडरी री क्लास लेवैला। हिंदी नै पढ़ावा रो इणारो आपणौ अंदाज है। बच्चां रै हाथ में होवै है सामान्य किताब अर इणारै हाथ में ब्रेललिपि बुक। हर लाइन नै जाणै वे बच्चां रै दिमाग में फिट कर देवै हैं। बारीकी अतरी कै बिंदी री गलती पै भी लाल गोळो तै है। हालांकि होमवर्क जांचवा में सीनियर छात्रों री मदद लेवै हैं।
हर बच्चा सूं रोजाना एक पेज रो सुलेख जरूर लिखवावै हैं। शिक्षा महकमौ जैसाराम नै रोल मॉडल रै रूप में पेश करणै चावैता है। डायरेक्टर बीएल स्वर्णकार केवै हैं- जद ये दिव्यांग हो'र अस्या परिणाम दे सकै हैं तो दूजा क्यूं नी? इणानै बेहतर प्लेटफॉर्म देवा रै लिए सरकार सूं सिफारिश करी गई है।
आपणे स्कूल में छात्रों नै पढ़ाते जैसाराम। वे कदमों री आहट सूं छात्रों नै पहचान लेते हैं।
पाणी पताशा खाधा, किधो 20 रुपया रो कैशलेस भुगतान
झालावाड़। बरोनी कस्बे में हाल ही मे एक पाणी पताशे वाळा डिजिटल इंडिया कैशलेस री शुरूआत करी। पाणी पताशे खावा रै बाद ग्राहक सूं 20 रुपए कैशलेस भुगतान प्राप्त किधो। इण तरह ग्रामीण क्षेत्र में भी कैशलेस भुगतान री शुरूआत व्ही। जिणरी कलेक्टर डॉ. जितेंद्र कुमार सोनी भी सराहना करी। सूचना एवं प्रौद्योगिकी एवं संचार विभाग रै कर्मचारी सहायक बरोनी पंचायत समिति सहित जिलेभर में डिजिटल इंडिया रै तहत लोगां नै कैशलेस भुगतान ऑनलाइन ट्रांजेक्शन रो प्रशिक्षण दे रिया हैं। इण प्रशिक्षण रै बाद ही बरोनी में पाणी पताशा वाळा भंवरलाल कैशलेस भुगतान री शुरूआत करी। विभाग द्वारा आपणे प्रोग्रामर रै माध्यम सूं शिविर में भी पॉश मशीन सूं कैशलेस ट्रांजेक्शन, मोबाइल सूं कैशलेस ट्रांजेक्शन री जानकारी दी जा रही है।
उदयपुर रै नरेगा जॉब कार्ड नै मॉडल रै रूप में लागू करेला भारत सरकार
उत्थान कार्ड री विशिष्टता रै कारण नरेगा कार्ड नै देशभर रै लिए मॉडल बणायो जा रियो है
निखिल शर्मा। उदयपुर। भारत सरकार उदयपुर जिले रै नरेगा जॉब कार्ड रो मॉडल बणा'र देशभर में लागू करेला। उदयपुर जिले में लागू जॉब कार्ड में नरेगा श्रमिकों रै लिए उत्थान कार्ड री अतिरिक्त सुविधा दी गई है। उत्थान कार्ड में ग्रामीण विकास अर आम नागरिकों रै लिए सगळी आवश्यक योजनावां रो ब्यौरां है। इणी सूं प्रभावित हो'र केन्द्रीय ग्रामीण विकास मंत्रालय इणनै देशभर में बणवा वाळा नरेगा कार्ड में शामल करवा रो निर्णय लियो है। जल्द ही सरकार देशभर रै सगळा राज्यों नै उदयपुर रै जॉब कार्ड री तर्ज पै नरेगा कार्ड रो मॉडल तैयार करवा रा निर्देश देवेला। ग्रामीण विकास मंत्रालय री संयुक्त सचिव अपराजिता सारंगी बतायो कै मंत्रालय रै उच्चाधिकारियों अर जिला कलक्टर रै साथै मिल'र उदयपुर रै जॉब कार्ड नै देशभर में लागू करवा रै निर्णय पै चर्चा करी है।
देशभर रै कार्ड सूं इण तरह अलग है उदयपुर रो कार्ड
उदयपुर जिले में नागरिकां नै नरेगा री सगळी योजनावां सूं जोड़वा रै लिए जिला कलक्टर लगभग डेढ़ वर्ष पूर्व उदयपुर रै नरेगा जॉब कार्ड में उत्थान कार्ड नै जोड़ दियो हो। आम तौर पै जॉब कार्ड में कितरा दिन काम कियो, कठै काम कियो अर इणरै लिए श्रमिक नै कितरो भुगतान कियो गयो महज इणी री जानकारी होवै है। पण उदयपुर जिले में उत्थान कार्ड रै तहत नरेगा सूं जुड़ी एक दर्जन सूं ज्यादा योजनावां रो कॉलम बणा'र कार्ड सूं जोड़्यो गयो है। ताकै लाभार्थी इणा योजनावां रो लाभ उठा सकें। इणसूं कार्डधारी जिण-जिण योजनावां रै तहत लाभ उठाया है उणरी जानकारी रै साथै लाभार्थी नै जो भी काम स्वीकृत हो चुक्या हैं वे भी कार्ड में दर्ज हावै है।
शर्मा उदयपुर में जनसंपर्क उपनिदेशक रो पदभार संभाळियो
उदयपुर| राजस्थान सूचना एवं जनसंपर्क सेवा रै अधिकारी गौरीकांत शर्मा 17 दिसंबर नै सूचना एवं जनसंपर्क कार्यालय में उपनिदेशक रो पदभार संभाळियो। वे बारां सूं जनसंपर्क अधिकारी पद सूं अठै ट्रांसफर हो'र आया हैं।
साहित्यिक संस्था युगधारा मासिक रचना गोष्ठी सम्पन्न
लालदास पर्जन्य। उदयपुर। साहित्यिक संस्था युगधारा री मासिक रचना गोष्ठी 18 दिसंबर नै थियोसोफिकल सोसायटी सभागार में व्ही। गोष्ठी में प्रेम, बेटियां अर देश में विमुद्रीकरण रै प्रभावां नै रेखांकित करता 25 कविगण गीत, गजल, छंद अर मुक्तक सूं गोष्ठी नै ऊंचाइयां प्रदान करी। इण अवसर माथै महेन्द्र साहू, चेतन औदिच्य, रामदयाल मेहरा, चंद्रेश खत्री, डॉ राजकुमार राज, प्रवीण भावसार, सुरेश बत्रा दर्दी, मनमोहन मधुकर, किरणबाला जीनगर, तरूण दाधीच, हबीब अनुरागी, भवानी शंकर गोड, सोहन प्रकाश सोहन, खुर्शीद नवाब, डा मनोहर श्रीमाली, लक्ष्मी रूपल, डॉ ज्योतिंपुंज, लालदास पर्जन्य, अरूण त्रिपाठी अर शिवदान सिंह जोलावास आद आपणी रचनावां री प्रस्तुति दीधी। विशिष्ट अतिथि अशोक जैन मंथन रिया अर मुख्यअतिथि री भूमिका प्रकाश तातेड निभाई। गौष्ठी री अध्यक्षता पुरूषोत्तम पल्लव करी। धन्यवाद संस्था रा महासचिव डॉ मनोहर श्रीमाली ज्ञापित किधो।
यूजीसी नेट रा प्रवेश पत्र 21 दिसंबर सूं जारी व्हैगा
अजमेर | सीबीएसई द्वारा 22 जनवरी नै यूजीसी नेट रो आयोजन व्हैगा। इण परीक्षा री तैयारियां जारी हैं। अभ्यर्थी 21 दिसंबर सूं इण परीक्षा रा प्रवेश पत्र डाउनलोड कर सकेला। सीबीएसई री ओर सूं परीक्षा रै लिए ऑनलाइन आवेदन करवा वाळा अभ्यर्थियां सूं आवेदन में रैह गी त्रुटियां सुधरवाई जा चुकी हैं।
राष्ट्रीय समाचार
जल्द ही आपरो केबल ऑपरेटर भी दे सकता है ब्रॉडबैंड कनेक्शन
संतोष ठाकुर | नई दिल्ली। टियर टू-थ्री अर गांवां में इंटरनेट नै बढ़ावा रै लिए ट्राई दूरसंचार विभाग नै कुछ प्रस्ताव दिया हैं। इणमें सबसूं अहम है ब्रॉडबैंड नै हर घर तक पहुंचावा रै लिए केबल ऑपरेटरां नै ब्रॉडबैंड सुविधा देवा री इजाजत देवणों। करीब 10 करोड़ घरां में इणां ऑपरेटरां री पौंच है। इणसूं लगभग 50 करोड़ लोगां तक ब्रॉडबैंड पौंच सकै है। ट्राई चेयरमैन आरएस शर्मा बतावै हैं कै म्हां चावां कै डीटीएच नै भी शामल कियो जावै पण इणरै लिए कंपनियां नै बैंडविद सीधा खरीदवा देवा जस्या मसला हल करणा व्हैगा।
निर्भया कांड री चौथी बरसी, जंतर-मंतर पै कियो श्रद्धांजलि सभा रो आयोजन
नई दिल्ली | चार साल पेला 16 दिसंबर 2012 नै दिल्ली में व्हिया निर्भया कांड में मृत युवती री स्मृति में 16 दिसंबर नै जंतर-मंतर पै श्रृद्धांजलि सभा रो आयोजन कियो गयो। श्रद्धांजलि सभा में कांग्रेस नेता सलमान खुर्शीद, योगेंद्र यादव रै अलावा अन्य नेता मौजूद हा। इण आयोजन रै दौरान दीप प्रज्ज्वलन रो कार्य निर्भया रै माता पिता करियो। अणीरै अलावा ओर भी कई संस्थावां री ओर सूं भी निर्भया री बरसी पै जंतर-मंतर पै मौन रह'र प्रदर्शन कियो गयो। फोटो: विजय कुमार
बंदूक नी अबै कौशल विकास सूं व्हैगा नक्सलवाद रो खात्मौ : केंद्र छत्तीसगढ़ रै 9 जिलों में खोलेला आईटीआई
रवीन्द्र मिश्र | नई दिल्ली। वामपंथ सूं प्रभावित राज्यों में नक्सलवाद रै सफाया रै लिए केंद्र अर राज्य सरकारां मिल'र युवावां में कौशल विकास रै लिए आईटीआई रो जाल बिछावेला, योजना रै लिए सरकार 295 करोड़ रुपया भी आबंटित कर दिया है। केंद्र सरकार छत्तीसगढ़ रै 9 जिलों सहित देश रै 47 जिलों में आईटीआई खोलेला। ताकै नक्सलवाद री तरफ युवावां रै बढ़ता कदमां नै रोकता थका उणारो कौशल विकास कियो जा सके। इणरै लिए गांव-गांव अर घर-घर सूं युवावां नै प्रोत्साहित कर उणानै सरकार री इण योजना सूं जोड़्या जा रिया है। छत्तीसगढ़ सरकार रो दावो है कै सरगुजा सूं नक्सलवाद रो खात्मा हो जावा रै बाद अबै राज्य रै बच्या थका जिलां नै भी जल्द ही इण समस्या सूं मुक्ति मिल जावैला। केंद्र सरकार लोकसभा में बतायो कै आईटीआई खोलवा रै लिए केंद्र री तरफ सूं 75 जदकै राज्य री 25 प्रतिशत हिस्सेदारी रेवैला। छत्तीसगढ़ नै 38 करोड़ 98 लाख रुपया आबंटित किया हैं। 10 राज्यां में खुलवा वाळा 47 आईटीआई रै तैत छत्तीसगढ़ रै अलावा आंध्र प्रदेश में 1, तेलंगाना में 1, बिहार में 9, झारखंड में 16, मध्यप्रदेश में 1, महाराष्ट्र में 2, ओडिशा में 6, उत्तर प्रदेश में 1 अर पश्चिम बंगाल में भी 1 आईटीआई संस्थान खोल्या जावैला।
राजस्थान रै आईएएस रोहित सिंह एनएचआई में फाइनेंस मेंबर बण्या
नई दिल्ली | राजस्थान कैडर रै आईएएस अधिकारी रोहित कुमार सिंह नै कैबिनेट री अपाइंटमेंट कमेटी एनएचआई में फाइनेंस मेंबर नियुक्त किया है। अबार रोहित कुमार सिंह नई दिल्ली में राष्ट्रीय राजमार्ग प्राधिकरण में ज्वाइंट सेक्रेटरी हैं। उल्लेखजोग है कै नोटबंदी रै फैसले रै बाद कैबिनेट सचिवालय री निगराणी में विभिन्न राज्यां में भेज्या गया आला अफसरां री हाईपावर टीम में रोहित कुमार सिंह नै जांच-पड़ताल रै लिए राजस्थान भेज्या हा। रोहित कुमार सिंह राजस्थान दौरे में आपणी जांच-पड़ताल री गोपनीय रिपोर्ट कैबिनेट सचिवालय नै सौंप दी है।
अबै 7 एयरपोर्ट पै हैंडबैग टैग पै सुरक्षा मुहर नी
मुंबई| दिल्ली, मुंबई, अहमदाबाद, कोलकाता, बेंगलुरु, हैदराबाद अर चेन्नई हवाईअड्डों पै 15 दिसंबर सूं यात्रियां रै हैंडबैग टैग पै सुरक्षा मुहर नी लगाले। सीआईएसएफ रै महानिदेशक ओ.पी. सिंह या जानकारी दी। यात्रियां रो सफर आसाण बणावा रै लिए पायलट प्रोजेक्ट रै तहत या पहल करी गई है। यो प्रयोग 15 दिसंबर सूं 22 दिसंबर तक चालेला। यात्रियां री प्रतिक्रिया आच्छी री तो अन्य हवाईअड्डां पै भी लागू कियो जावैला।
अंतरराष्ट्रीय समाचार
व्हीलचेयर रै सहारे चढ़ ग्या पहाड़
हॉन्गकॉन्ग। 33 साल रै लाई ची वे पांच साल पेला एक कार दुर्घटना में आपणां दोई पग खो दिया हा। अबै वणां व्हीलचेयर रै सहारे 1624 फीट ऊंची पहाड़ी पै चढ़वा रो कारनामा कर दिखायो है। लाई ची वे चार बार एशिया रॉक क्लाइंबिंग चैंपियनशिप रै विजेता रह चुक्या हैं।
पाकिस्तान में भारतीय फिल्मों सूं बैन हट्यो
कराची| पाकिस्तानी फिल्म प्रदर्शक अर सिनेमा हॉल मालिक भारतीय फिल्मों रै प्रदर्शन पै खुद सूं लगाया प्रतिबंध हटा लिधा है। दिसंबर रै इण सप्ताह सूं दुबारा भारतीय फिल्मों दिखाई जावेला। उड़ी हमले रै बाद सितंबर में पाक में भारतीय फिल्मां नै बैन कर दी ही।
जिण घर में हिटलर रो जन्म व्हियो, वठै दिव्यांगों रै लिए अबै चैरिटी होम बणायो जा रियो है
विएना| जर्मनी रै बॉर्डर पै ऑस्ट्रिया रै ब्राऊनौ अॅम इन में एक तीनमंजिला घर में 1889 में जर्मन तानाशाह हिटलर रो जन्म व्हियो हो। अबै उण घर नै दिव्यांगों रै लिए चैरिटी हाउस में तब्दील कियो जावैला। इण घर नै तोड़वा री मांग हो री ही। ऑस्ट्रिया रै निचले सदन में इण घर नै खरीदवा रो विधेयक पारित हुओ है। अबै चैरिटी हाउस बणावा री केवल औपचारिकता बची है।
दिव्यांग विधेयक नै भारत में महत्वपूर्ण कदम मान रिया है अमरीकी विशेषज्ञ
वाशिंगटन। भारतीय संसद री ओर सूं महत्वपूर्ण दिव्यांग विधेयक रै पारित होवा सूं दूरगामी प्रभाव पड़्या है। इण विधेयक सूं दिव्यांगां रै क्षेत्र में बदलाव री नींव पड़ी है अर देश अन्य विकसित देशों री तरह बराबरी पे खड़ो व्है ग्यो है। दिव्यांग कानून रै अभियान में शामल भारतीय-अमरीकी विशेषज्ञ एवं सिलिकॉन वैली में सूचना प्रौद्यौगिकी पेशेवर प्रणव देसाई कैयौ, ''अंतत: संयुक्त राष्ट्र समझौता पे हस्ताक्षर करवा रै 10 साल बाद भारतीय संसद महत्वपूर्ण दिव्यांग जन विधेयक पारित कर दियौ। इण विधेयक सूं विशेष तौर पे दिव्यांग लोगां पे दूरगामी प्रभाव व्हैगा अर इण क्षेत्र में बदलाव री नींव पड़ेला।'' गैर सरकारी संगठन 'वाइस ऑफ स्पेशली एबेल्ड पीपुल' (वी.ओ.एस.ए.पी.) रै प्रमुख हाल में भारत रै प्रधानमंत्री नरेन्द्र मोदी सूं तीजी बार मिल'र लौट्या हैं। वे इण विधेयक नै पारित करावा अर देश रै दिव्यांग क्षेत्र रै बदलाव रै लिए लंबे समै सूं प्रयासरत हैं। विधेयक पारित होवा सूं उत्साहित देसाई कैयो कै नयो विधेयक राष्ट्रपति रै हस्ताक्षर रै बाद कानून रौ रूप ले लेवेगा। इणमें अंतरराष्ट्रीय मानकों रै अनुसार 21 प्रकार रै दिव्यांगों नै शामल किया गया है।
नीलामी में सबसूं मैहंगी बिकी न्यूटन री या किताब
न्यूयार्क। सर आइजैक न्यूटन रै मशहूर गति रै 3 नियमों री व्याख्या समेत उणरै मौलिक काम नै खुद में समाहित करवा वाळी एक पुस्तक नै 37 लाख डॉलर री बड़ी राशि में बेची गई है। इणरै साथै ही या कणी नीलामी में बेची गई अबै तक री सबसूं मैहंगी मुद्रित वैज्ञानिक किताब बणगी है। 'प्रिंसिपिया मैथेमेटिका' नामक या किताब वर्ष 1687 में लिखी गी ही। मशहूर भौतिकविद अल्बर्ट आइंस्टीन इणनै संभवत: असी सबसूं बड़ी बौद्धिक छलांग करार दी ही, जिणनै भरवा रो मौको स्यात ही किणी व्यक्ति नै मिल्यो हो।
इण किताब री बिक्री रो काम देखवा वाळा नीलामीघर क्रिस्टीज उम्मीद करी ही कै बकरी री खाल रै आवरण वाळी इण किताब रा 10 सूं 15 लाख डॉलर मिल जावेला। बोली लगावा वाळा एक अनाम व्यक्ति इणनै लगभग 3,719,500 डॉलर में खरीद ली। क्रिस्टीज रै अनुसार, लाल रंग री इण किताब री लंबाई 9 इंच अर चौड़ाई 7 इंच है। इणमें 252 पाना हैं। इणमें कैई पाना पे लकड़ी रा चित्र भी हैं। किताब में एक मुड़ सकवा वाळी प्लेट भी है। न्यूटन रै सिद्धांतों री एक ही अन्य मौलिक प्रति पाछले 47 साल में बेची गई है। उण प्रति नै किंग जेस द्वितीय :1633-1701: नै उपहार स्वरूप दियो गयो हो।